ACE เล็งประมูลโรงไฟฟ้าชุมชน-ขยะ 1,100MW รอไฟเขียวขยายสัญญา SPP ไตรมาส 1/63
ACE เล็งประมูลโรงไฟฟ้าชุมชน-ขยะ 1,100MW รอไฟเขียวขยายสัญญา SPP ไตรมาส 1/63
ACE เล็งประมูลโรงไฟฟ้าชุมชน-ขยะ 1,100MW รอไฟเขียวขยายสัญญา SPP ไตรมาส 1/63
25 ก.พ. 2563

นางสาวจิรฐา ทรงเมตตา ประธานกรรมการบริหาร บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE เปิดเผยว่า บริษัทเตรียมเข้าประมูลโครงการโรงไฟฟ้าพลังงานทดแทนตามนโยบายสำคัญของภาครัฐ 2 โครงการ คือ โครงการโรงไฟฟ้าชุมชน 700 เมกะวัตต์โดยเฉพาะโครงการ Quick-Win ซึ่งเป็นเฟสแรกของโครงการที่คาดว่าจะเกิดขึ้นก่อน และสามารถรับรู้รายได้ได้อย่างรวดเร็ว และโครงการโรงไฟฟ้าขยะชุมชน 400 เมกะวัตต์ รวมแล้ว 1,100 เมกะวัตต์
โดยบริษัทมีความพร้อมทุกด้านทั้งประสบการการณ์พัฒนาและบริหารโรงไฟฟ้ากว่า 212 เมกะวัตต์ ความเชี่ยวชาญด้านการวิจัย พัฒนา (R&amp;D) เทคโนโลยีการผลิตไฟฟ้า ด้วยวัสดุการเกษตร พืชพลังงานและขยะอินทรีย์/ขยะชุมชน ความพร้อมทางการเงิน ผู้บริหาร-วิศวกรที่มีประสบการณ์ และความเชี่ยวชาญจึงมั่นใจว่าบริษัทมีโอกาสจะชนะประมูลและสร้างการเติบโตให้ธุรกิจอย่างมั่นคง
ส่วนโครงการโรงไฟฟ้า SPP Hybridจำนวน 4 แห่งกำลังการผลิตติดตั้ง 93 เมกะวัตต์ ซึ่งอยู่ระหว่างการขอขยายเวลาการลงนามสัญญาซื้อขายไฟฟ้า คาดว่าจะได้รับการอนุมัติภายในไตรมาส 1/63 นี้
สำหรับงวดปี 62 บริษัทมีผลการดำเนินงานที่ดีขึ้นอย่างต่อเนื่อง โดยมีรายได้รวม 4,951 ล้านบาท เพิ่มขึ้น 2.4% จากรายได้รวม 4,833 ล้านบาทในงวดปี 61 ส่วน EBITDA อยู่ที่ 1,854 ล้านบาท เพิ่มขึ้น 16.9% จาก 1,586 ล้านบาทในปี 61 และมีกำไรสุทธิ 816 ล้านบาท เพิ่มขึ้น 49.2% จากกำไรสุทธิ 547 ล้านบาทในปี 61 ทำให้อัตรากำไรสุทธิสูงถึง 16.4%
โดยในไตรมาส 4/62 มีผลกำไรที่ดีจากการลดค่าใช้จ่ายในการดูแลซ่อมบำรุงและลดค่าใช้จ่ายวัตถุดิบได้มากยิ่งขึ้น อีกทั้งโรงไฟฟ้า MSW ดำเนินการได้เต็มไตรมาส หลังจากมีปิดซ่อมบำรุง 10 วันในไตรมาส 3
นายธนะชัย บัณฑิตวรภูมิ ประธานเจ้าหน้าที่บริหาร ACE กล่าวว่า ในปี 63 บริษัทมีกลยุทธ์สร้างผลประกอบการให้เติบโตอย่างต่อเนื่อง ด้วยการเพิ่มความสามารถในการทำกำไร โดยบริหารต้นทุนและค่าใช้จ่ายต่างๆให้มีประสิทธิภาพสูงสุด ล่าสุดบริษัทสามารถลดค่าใช้จ่ายทางการเงินกว่า 200 ล้านบาทต่อปี จากการชำระคืนหุ้นกู้ก่อนกำหนดจำนวน 1,450 ล้านบาท
นอกจากนี้ บริษัทสามารถลดอัตราดอกเบี้ยระยะยาวในอัตรากว่า 1.5% กับสถาบันการเงินชั้นนำ ซึ่งจะมีผลดีต่อผลประกอบการของบริษัทในปีนี้และปีต่อไปอย่างมีนัย และทำให้บริษัทมีสถานะทางการเงินที่แข็งแกร่งยิ่งขึ้น ล่าสุดบริษัทมีอัตราส่วนทางการเงินที่ดีขึ้นอย่างต่อเนื่อง คือ อัตรากำไรขั้นต้น 32.8% อัตรากำไรสุทธิ 16.4% และมีอัตราส่วนหนี้สินที่มีภาระดอกเบี้ยต่อทุน (IBD/E) เพียง 0.28 ทำให้บริษัท มีศักยภาพในการลงทุนขยายกิจการเพิ่มเติมได้อย่างมาก
ขณะที่ปัจจุบัน ACE มีโรงไฟฟ้าที่เปิดดำเนินการเชิงพาณิชย์แล้วกำลังการผลิตติดตั้งรวม 212.18 เมกะวัตต์ และมีเป้าหมายระยะยาว ที่จะเพิ่มกำลังการผลิตติดตั้งรวมมากกว่า 1,000 เมกะวัตต์ภายในปี 67 จากโครงการที่อยู่ระหว่างการพัฒนา โครงการที่อยู่ระหว่างรอการพัฒนา และโครงการในอนาคต ทั้งโรงไฟฟ้าชุมชนและโรงไฟฟ้าขยะ อันจะส่งผลให้ ACE เติบโตอย่างก้าวกระโดดและต่อเนื่องในช่วง 5 ปีนี้